Diari Oficial de la Generalitat Valenciana


Sumari del DOGV 5603, del 20-09-2007 (2007/11062)

RESOLUCIÓ de 25 de juliol de 2007, de la Direcció General per al Canvi Climàtic, per la qual s'atorga a l'empresa Grespania, SA l'autorització ambiental integrada per a la modificació substancial d'una indústria de fabricació de paviment ceràmic en el terme municipal de Castelló de la Plana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5603

Data del DOGV
:   20-09-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/11901


Data del document
:   25-07-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Castelló de la Plana
    * edifici industrial
    * empresa privada
    * ceràmica

RESOLUCIÓ de 25 de juliol de 2007, de la Direcció General per al Canvi Climàtic, per la qual s'atorga a l'empresa Grespania, SA l'autorització ambiental integrada per a la modificació substancial d'una indústria de fabricació de paviment ceràmic en el terme municipal de Castelló de la Plana. [2007/11156]  
Vistos els documents que es troben en l'expedient 091/06 IPPC, instruït a instàncies de l'empresa Grespania, SA, a fi d'obtenir l'autorització ambiental integrada per a una indústria de fabricació de paviment ceràmic, s'emet la present resolució de conformitat amb els següents,  
Antecedents de fet  
Primer. Amb data 23 de desembre del 2004, la Direcció General de Qualitat Ambiental resol atorgar a l'empresa Grespania, SA l'autorització ambiental integrada per a la fabricació de taulells ceràmics en el terme municipal de Castelló, la qual queda inscrita en el Registre General d'Instal·lacions IPPC de la Comunitat Valenciana amb el número 013-04/AAI/CV.  
Segon. Amb data 6 de juliol del 2006, en nom de la mercantil Grespania, SA, amb CIF O-59.475.999 i domicili social a la carretera Castelló - l'Alcora CV-16 quilòmetre 2,200 de Castelló, Luis Hernández Sanchis presenta en el registre general de la conselleria de Territori i Habitatge sol·licitud d'autorització ambiental integrada per a l'ampliació d'una indústria ceràmica existent, que es detalla en l'annex I.  
A la sol·licitud s'acompanya l'informe urbanístic favorable emés per l'Ajuntament de Castelló amb data 15 de setembre del 2003.  
Tercer. Una vegada admesa a tràmit la sol·licitud, la conselleria remet la documentació a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que informen sobre la idoneïtat de la documentació que acompanya la sol·licitud.  
Quart. Amb data 19 de setembre del 2006, la conselleria de Territori i Habitatge requereix documentació complementària, i es presenta aquesta amb data 1 de desembre del 2006.  
Cinqué. Amb data 9 de febrer del 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació, amb la publicació d'un anunci en el Diari Oficial de la Comunitat Valenciana (núm. 5447).   
Durant aquest període no es presenten al·legacions al projecte, ni en aquesta conselleria ni en l'Ajuntament de Castelló. En l'expedient consta el certificat de la informació pública.  
Sisé. Transcorregut el període d'informació pública i segons el que disposa l'article 18 de la Llei 16/2002, l'expedient es remet a l'Ajuntament de Castelló de la Plana, amb data 3 de maig del 2007, i com que no emet informe sobre els aspectes de la seua competència en el termini de 30 dies des de la seua recepció, es prossegueixen les actuacions.  
Així mateix, s'han incorporat a l'expedient els informes del Servei de Residus Industrials, del Servei de Residus Urbans i del Servei de Protecció de l'Ambient Atmosfèric.  
Seté. Amb data 23 de juliol del 2007 es realitza el tràmit d'audiència a l'interessat, i es presenta nova documentació.  
Huité. Amb data 24 de juliol del 2007, la Comissió d'Anàlisi Ambiental Integrat celebra una sessió ordinària i aprova la proposta de resolució de l'exp. 091/06 IPPC de sol·licitud d'autorització ambiental integrada, promoguda per Grespania, SA.   
Als anteriors fets s'apliquen els següents,  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de la dita Llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.   
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desplegada pel Decret 40/2004, de 5 de març, del Consell de la Generalitat Valenciana.  
Tercer. En la Comunitat Valenciana l'òrgan competent per a atorgar l'autorització ambiental integrada és la conselleria de Medi Ambient, Aigua, Urbanisme i Habitatge, d'acord amb l'article 3.h. de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 26 del Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, correspon a la Direcció General per al Canvi Climàtic exercir les competències en matèria d'intervenció administrativa ambiental d'activitats.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'àrea de Qualitat Ambiental, fent ús de les competències que tinc atribuïdes, resolc  
Primer  
Concedir a Grespania, SA l'autorització ambiental integrada per a la fàbrica de paviment ceràmic situada en la carretera Castelló-l'Alcora CV-16, quilòmetre 2,200, de Castelló, d'acord amb el projecte d'autorització ambiental integrada d'ampliació d'una indústria ceràmica existent, de juny del 2006, i subscrit pel Sr. Fernando Fabra Florit, inscrita en el Registre General d'Instal·lacions IPPC de la Comunitat Valenciana amb el número 013-07/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en la present autorització els següents focus d'emissió:  
Planta 1 (focus existents)  
Núm. Focus Descripció  
1 Filtre de premses 1  
2 Filtre de neteja  
3 Assecador 1  
4 Assecador 2  
9 Filtre d'esmaltadores  
11 Forn 1  
Planta 2 (focus existents)  
Núm. Focus Descripció  
14 Assecador 1  
15 Assecador 2  
16 Assecador 3  
17 Filtre de premses 1  
18 Filtre de premses 2  
19 Filtre de premses 3  
20 Filtre de neteja  
21 Filtre de càrrega sitges  
22 Filtre de descàrrega sitges  
23 Filtre d'esmaltadores 1  
24 Forn 1  
  
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*  
Planta 2 (focus nous)  
Núm. Focus Descripció  
25 Assecador 4  
26 Assecador 5  
27 Filtre de premses 4  
28 Filtre de premses 5  
29 Filtre d'esmaltadores 2  
30 Forn 2  
Els valors límit d'emissió per als focus canalitzats descrits i la periodicitat de controls per ECMCA seran els següents:  
(1) Per als focus origen en forns el cabal de gasos dels quals siga inferior a 3.000 Nm³/h, el valor límit de fluorurs podrà ser de 30 mg/Nm³, sempre que el cabal màssic del dit contaminant siga inferior a 0,1 Kg/h.  
(2) En els casos en què es preveja la superació d'aquest valor per l'ús de determinades matèries primeres o combustibles, s'haurà d'entregar a la conselleria de Territori i Habitatge un estudi tècnic justificatiu que incloga balanços de massa i una proposta de valor límit.  
(3) Queden exclosos de mesurament de contaminants els focus d'evacuació de l'aire de refredament dels forns de cocció de taulells.  
(4) Queden exclosos de mesurament d'emissió de partícules els focus de preassecat i assecat de peces ceràmiques (crues o cuites) que utilitzen de combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
S'ha de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció, així com els nivells de fluor i bor dels focus que evacuen gasos procedents del procés d'atomitzat.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
Caldrà disposar de sistemes correctors de depuració de partícules almenys els focus que evacuen corrents de gasos provinents d'atomitzadors i aspiracions de material pulverulent. Així mateix, hauran de disposar també dels dits sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament correcte d'aquests sistemes correctors s'assegurarà per mitjà del control i registre en continu de, almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i calibratge del dit paràmetre haurà de ser verificada per entitats col·laboradores de l'administració en matèria de qualitat ambiental i estar a disposició de la conselleria de Territori i Habitatge.  
1.2.2. Condicions de presa de mostres i expressió de resultats  
a) Punts de presa de mostra: Els focus canalitzats han de tenir la situació, disposició, dimensió i accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua altura no sols haurà de complir el que estableix l'Ordre 18 d'octubre de 1976, sinó que es recomana que aquesta siga tal que en una distància equivalent a deu vegades l'altura del punt d'abocament d'un focus, no existisquen altres estructures d'altura superior a la d'aquest focus menys dos metres que produïsquen un apantallament que dificulte la dispersió, justificant tècnicament la influència de l'efecte down-wash (turbulència o esclat).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen, i han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101.3 kPa, 273.16 K), i per als gasos de combustió en base seca i un contingut d'oxigen del 18%.  
e) Les mesures de fluor es realitzaran amb sondes de material resistent a l'atac àcid, segons la norma ISO 15.713:2006  
1.3. Control de l'emissió de partícules per fonts difuses  
1.3.1. Emmagatzemament i manipulació de materials pulverulents.  
L'emmagatzemament i manipulació de materials pulverulents es realitzarà en les condicions següents:  
a) S'ha de procedir al tancament de tots els sistemes de transport de matèries primeres pulverulentes (cintes transportadores, catúfols, etc.).  
b) Totes les operacions indicades a continuació s'han de dur a terme en naus tancades dotades de sistemes d'aspiració amb depuració posterior:  
Operacions de càrrega i trituració de matèries primeres a granel.  
Operacions d'emmagatzemament i descàrrega de grànul atomitzat.  
Operacions d'emmagatzemament del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això s'han de pavimentar els circuits adequats, mantenir netes les zones de circulació i limitar la velocitat en aquestes.  
b) Control a l'entrada i eixida del complex per a verificar que els camions van coberts i tancats per a evitar vessaments i desbordaments. No es permetrà l'accés o eixida de la instal·lació a vehicles que no circulen coberts o tancats.  
2. Soroll  
Respecte al nivell de sorolls transmesos a l'exterior ha de complir-se el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys s'ha de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació. La dita auditoria ha de ser realitzada per una entitat col·laboradora en matèria de contaminació acústica d'acord amb el que estableix el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques, i dels informes complets d'aquestes.  
3. Abocaments  
3.1. Aigües residuals sanitàries i industrials  
Les aigües residuals sanitàries i les aigües residuals procedents de l'activitat industrial s'aboquen a la xarxa de clavegueram de l'Ajuntament de Castelló. Les aigües residuals industrials se sotmeten a una depuració prèvia a l'abocament al clavegueram municipal.  
Ha de presentar en la Direcció General per al Canvi Climàtic, certificat emés per l'ajuntament corresponent de la connexió i acceptació dels abocaments d'aigües residuals a la xarxa de clavegueram municipal, amb indicació de la data amb què es va realitzar la dita connexió.  
3.2. Aigües pluvials  
Les aigües pluvials es condueixen al col·lector d'aigües pluvials mitjançant una xarxa separativa.  
Ha de presentar en la Direcció General per al Canvi Climàtic, certificat emés per l'ajuntament corresponent de la connexió i acceptació de l'abocament d'aigües pluvials, amb indicació de la data amb què es va realitzar la dita connexió.  
4. Protecció del sòl i de les aigües subterrànies  
No es podrà realitzar cap abocament que puga afectar el sòl o les aigües subterrànies.  
No es podran executar pous, rases, galeries o qualsevol altre dispositiu destinats a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, per a considerar complit l'informe preliminar de situació, caldrà ubicar en pla la situació on anteriorment haja hagut depòsits soterrats (en especial si haguera antics tancs de combustible, utilitzats abans de l'ús de gas natural com a font d'energia), i indicar l'antiguitat, els detalls constructius, la capacitat, els anys de funcionament, el contingut, les proves d'estancament realitzades i qualsevol altre detall tècnic de rellevància.  
5. Residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza l'empresa Grespania, SA per a la producció dels residus següents, sempre que la seua capacitat de generació anual siga de l'ordre de magnitud que a continuació es detalla i la producció de producte acabat en les instal·lacions del centre productiu detallat en l'annex I siga de l'ordre de 5.830.000 m²/any.  
  
L'esmentat centre productiu està inscrit en el Registre General de Productors Autoritzats de Residus de la Comunitat Valenciana, segons estableix l'article 46 de la Llei 10/2000, de 12 de desembre, de residus de la Comunitat Valenciana.  
Els residus poden ser emmagatzemats durant un període igual o inferior a sis mesos, en el cas de perillosos, i en el cas de residus no perillosos poden emmagatzemar-se per un període d'un any quan la destinació final siga l'eliminació i de dos anys quan la destinació final siga la valoració, els quals hauran de ser entregats a gestor autoritzat transcorregut el dit període. Aquest emmagatzemament temporal de residus perillosos s'ha de realitzar segregat per tipus de residu, ha d'estar convenientment senyalitzat i s'ha de realitzar en un lloc amb teulada, amb sòl impermeable i sistemes d'arreplega de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que pel seu alt contingut líquid puguen generar abocaments, s'haurà de comptar amb cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.  
Per a la recollida de possibles fugues o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent una vegada contaminat es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb el que exposen els articles 13 i 14 del Reial decret 833/1988, Reglament de residus tòxics i perillosos. Així mateix, disposarà d'un registre on conste la quantitat, naturalesa, identificació, origen i data de generació i entrega a gestor autoritzat, així com el número de document de control i seguiment utilitzat, si és el cas, i el gestor a qui s'entrega el residu.  
S'han d'entregar els residus perillosos i els no perillosos a gestors que disposen de la corresponent autorització administrativa per a la gestió d'aquests residus.  
Cada quatre anys s'ha d'elaborar un pla de prevenció i reducció de residus perillosos que es presentarà en la Direcció General per al Canvi Climàtic.  
Anualment s'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex 3 del Reial decret 833/1988.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals generades d'aquests que puga alterar el que estableixen les presents condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desenvolupa el Reglament per al desplegament de la Llei 11/1997, d'envasos i residus d'envasos, no queden derogats per la Llei 16/2002, per tant la concessió de l'autorització ambiental integrada no eximeix del seu compliment.  
6. Mesures que s'han d'adoptar en situacions diferents de les normals que puguen afectar el medi ambient  
S'hauran de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.  
En cas de ruptura d'alguna mànega dels filtres instal·lats es detindrà la instal·lació i es procedirà a la substitució de la mànega del filtre per una mànega nova i en perfecte estat.  
Així mateix, quan es determine el cessament d'alguna de les unitats, s'hauran de desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'hauran de complir totes les disposicions aplicables per a garantir la seguretat, la salut de les persones i el medi ambient.  
S'haurà de comprovar en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any ha de notificar a la Direcció General per al Canvi Climàtic d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon. L'autorització ambiental integrada s'ha de renovar, en els aspectes ambientals, en el termini màxim de 8 anys, llevat que es produïsquen abans del dit termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici arreplegats en l'article 26 de la Llei 16/2002, d'1 de juliol.  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. En relació amb el certificat d'adequació del projecte i la seua ampliació, el titular haurà de donar compte de l'adaptació i les ampliacions de l'activitat i de les instal·lacions a la Direcció General per al Canvi Climàtic a l'efecte del reconeixement corresponent, i s'haurà de presentar prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisi i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, així com aquells altres certificats previstos en les disposicions que s'hagen integrat.  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Serà realitzada a la posada en marxa de les instal·lacions per personal de la Direcció General per al Canvi Climàtic.  
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cadascuna de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, així com qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de la conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 25 de juliol de 2007.- El director general per al Canvi Climàtic: Jorge Lamparero Lázaro.  
ANNEX I  
Descripció del projecte  
Grespania, SA disposa a Castelló d'una planta de fabricació de paviment ceràmic de gres porcellànic per monococció, amb autorització ambiental integrada de data 23 de desembre del 2004. Des de llavors s'han donat de baixa 2 forns i quatre línies de producció, per la qual cosa la producció s'ha reduït de 13.000 a 10.000 m²/dia.  
Actualment es planteja una ampliació consistent en la instal·lació de dos noves línies de producció amb un nou forn. Això permet augmentar la producció de la planta en 7.000 m²/dia, sumant en total una producció de 17.000 m²/dia.  
A la planta de Castelló objecte del present projecte no hi ha recepció d'argiles i posterior atomització, ja que aquest procés es realitza a la planta de Nules per a posteriorment transportar-la fins a Castelló i emmagatzemar-la en sitges.  
El procés productiu comença amb la recepció i emmagatzemament en tremuges de l'argila ja atomitzada. L'argila es transporta i s'introdueix en els motles de les premses hidràuliques, i una vegada premsades, les peces es raspallen i es desbarben abans d'introduir-les en l'assecador de tipus sénia vertical. Una vegada fora de l'assecador, les peces passen a la línia d'esmaltat.  
Els diferents esmalts que componen cada model es preparen prèviament en la secció de preparació d'esmalts, i són aplicats en forma de suspensió aquosa en la línia d'esmaltat. Els diferents components com ara frites, colors i additius es carreguen juntament amb l'aigua en molins de boles, i una vegada mòlt, l'esmalt es deposita en recipients dotats d'agitadors per a evitar que precipiten els diferents components, des d'on es transporten a la línia d'esmaltat.  
Una vegada les peces es troben esmaltades i decorades, s'emmagatzemen fins a la seua introducció en el forn de tipus monoestrat. Les peces ja cuites passen a la línia de selecció on es classifiquen segons qualitats, després de la qual es realitza un embalatge automàtic i es disposen en palets mitjançant un sistema robotitzat.  
Abans d'entrar en les línies de selecció, és possible realitzar una rectificació o poliment en la peça.  
Per al control de les emissions en la zona de premsatge hi ha instal·lat un sistema de conductes d'aspiració i filtres de mànegues per a captació de partícules sòlides. També hi ha filtres de mànegues per a la captació de partícules en la càrrega i descàrrega de sitges. En la zona d'esmaltat, hi ha un sistema d'aspiració i filtres via humida per a la captació de partícules i polvoritzacions. En l'assecat de taulellets s'utilitzen assecadors que consumeixen gas natural i la xemeneia dels quals emet a l'atmosfera els gasos de combustió i la humitat extreta als taulellets. Per a la cocció dels taulellets s'utilitzen forns de corrons l'equip de combustió dels quals utilitza gas natural, i s'emeten l'atmosfera els gasos de combustió.  
L'aigua industrial procedent de la línia d'esmaltat i de neteja és depurada i posteriorment abocada al col·lector municipal. L'aigua utilitzada en la secció de rectificació i poliment és depurada i reutilitzada a manera de circuit tancat.  
Els residus produïts per l'exercici de l'activitat han de ser arreplegats de forma selectiva i emmagatzemats en recintes reservats per a cada un d'aquests segons les seues característiques. Tant els residus perillosos com els no perillosos produïts són gestionats per empreses autoritzades.